A murit Maurizio Pollini. Marele ''pianist chopinian'' avea 82 de ani
Pianistul italian Maurizio Pollini, un virtuoz interpret al lui Chopin şi al lui Beethoven, a decedat sâmbătă, la vârsta de 82 de ani, a anunţat Scala din Milano, potrivit AFP.
Artistul anulase mai multe concerte în ultimii ani din cauza problemelor de sănătate.
Prestigioasa La Scala a spus că Maurizio Pollini este ''unul din marii pianişti ai epocii noastre şi o referinţă fundamentală în viaţa artistică a teatrului de mai bine de cincizeci de ani''.
Între 1958 şi ultimul său recital, în februarie 2023, Pollini a urcat de 168 de ori pe scena La Scala, fără a pune la numărătoare participarea sa la un mare număr de ateliere cu studenţi sau la conferinţe.
''Pollini a fost un interpret capabil să revoluţioneze percepţia unor compozitori precum Chopin, Debussy şi chiar Beethoven însuşi, şi de a aduce în atenţia publicului avangardele, în principal Schönberg, şi muzica contemporană'', a subliniat La Scala, potrivit Agerpres.
Născut la Milano pe 5 ianuarie 1942 într-o familie de artişti, Maurizio Pollini şi-a făcut intrarea în lumea muzicii clasice în 1960.
Este recompensat cu premiul întâi la Concursul Chopin de la Varşovia, unde, la 18 ani, era cel mai tânăr participant. Potrivit cronicilor, preşedintele juriului, Arthur Rubinstein, l-a complimentat pe tânărul muzician: ''Cântă deja mai bine decât oricare dintre noi''.
După succesul obţinut la acest prestigios concurs, Pollini ar fi putut porni deja pe drumul unui mare concertist. Alege în schimb să facă o pauză pentru a lua lecţii şi a-şi extinde repertoriul.
La sfârşitul anilor 1960, participă la concerte improvizate care avea loc în uzine, la programe pentru studenţi şi muncitori desfăşurate la Scala din Milano, alături de prietenul şi dirijorul Claudio Abbado.
Pollini a realizat primul său turneu american în 1968. În anii 70, 80 şi 90, înregistrează alături de prestigioasa casă de discuri Deutsche Grammophon concertele şi turneele susţinute.
Catalogat de la prima tinereţe ca un ''pianist chopinian'', Pollini şi-a făcut un renume la maturitate interpretând Ludwig van Beethoven, Robert Schumann şi Franz Schubert. Şi-a atras de asemenea admiraţia criticilor cu interpretările din Johannes Brahms.